Xiaomi julkisti viime viikolla uuden Pocophone F1:n, jossa yhdistyvät edullinen hintalappu sekä korkea suorituskyky. Valmistajan mukaan laite saapuu myyntiin myös Suomessa.

Viime viikolla uutisoimme Xiaomin uudesta Pocophone F1:stä, joka haastaa muut valmistajat tarjoamalla lippulaivatason suorituskykyä hyvin kilpailukykyisellä hinnalla.

Pocophone F1:n suorittimena toimii monista lippulaivoista tuttu Snapdragon 845 ja laitteessa on 6,18-tuumainen 1080 x 2246 -resoluution LCD-näyttö. Keskusmuistia Pocophone F1:stä löytyy kuusi tai kahdeksan gigatavua ja sisäistä tallennustilaa 64, 128 tai 256 gigatavua. Pääkaksoiskameran resoluutioksi on ilmoitettu 12 + 5 megapikseliä , kun taas etukameran resoluutio on 20 megapikseliä. Akun kapasiteetti on sekin kookkaat 4000 milliampeerituntia, jonka lisäksi puhelimesta löytyy 3,5 millimetrin kuulokeliitäntä sekä tuki microSD-muistikorteille ja kaksois-SIMille.

Nyt Xiaomi on vahvistanut, että Pocophone F1 saapuu myyntiin lähes 50 eri maassa, mukaan lukien Suomessa. Euroopassa Pocophone F1:n hinnat ovat alkaneet 329 eurosta, siinä missä Intiassa laitteen hinta oli vaivaiset 20 999 rupiaa eli vain vajaat 260 euroa.

Xiaomin älypuhelimia Suomessa myyvä DNA ei ole vielä paljastanut Pocophone F1:n hintaa tai sitä, milloin mallin myynti ja toimitukset alkavat.